**Keep Your Head Down** on eteläkorealaisen popyhtyeen TVXQ:n viides koreankielinen studioalbumi. Albumin ensimmäinen versio julkaistiin 5. tammikuuta 2011 yli kaksi vuotta yhtyeen edellisen albumin *Mirotic* jälkeen. *Keep Your Head Down* olikin ensimmäinen albumi, jonka yhtye äänitti hajoamisensa jälkeen, ja sillä esiintyi aiemman viiden jäsenen sijaan vain kaksi, Jung Yunho ("U-Know") ja Shim Changmin ("Max").

Albumi sai hyvän vastaanoton ja nousi listakärkeen. Sen eri versiot myivät Etelä-Koreassa vuoden ensimmäisen neljänneksen aikana lähes 300 000 kappaletta, ja sen nimikkosingle "Keep Your Head Down" myi Japanissa platinaa alle kuukaudessa 250 000 kappaleella. Lauluista "Keep Your Head Down" ja "Before U Go" tehtiin useita musiikkivideoita, jälkimmäisestä myös 16 minuutin lyhytelokuva.

Tausta ja tuotanto
------------------

*Keep Your Head Down* oli TVXQ:n ensimmäinen yhtyeen hajoamisen jälkeen julkaistu albumi. Kolme jäsentä, Kim Jaejoong ("Hero"), Park Yoochun ("Micky") ja Kim Junsu ("Xiah"), erosi yhtyeestä sopimusriidan vuoksi, sillä he pitivät levy-yhtiö S.M. Entertainmentin kanssa solmittua 13 vuoden eksklusiivista sopimusta epäreiluna. He perustivat uuden JYJ-nimisen yhtyeen. TVXQ:ssa jatkoivat vain Jung Yunho ("U-Know") ja Shim Changmin ("Max").

Albumin tuotantoon osallistui useita säveltäjiä: Yoo Young-jin, Kenzie, Park Chang-hyun, E-Tribe ja Outsidaz. Changmin kirjoitti sooloballadinsa "Confession" itse. Park Chang-hyun, joka oli säveltänyt myös TVXQ:n debyyttikappaleen "Hug", palasi albumille ja sävelsi balladin "How Can I". Yhtyeen edellisen albumin *Mirotic* julkaisusta oli ehtinyt kulua jo kaksi vuotta ja kolme kuukautta.

Markkinointi ja julkaisu
------------------------

TVXQ julkaisi albumin ensimmäisen kappaleen "Keep Your Head Down" 3. tammikuuta 2011 useiden eri musiikkisivustojen kautta Internetissä. S.M. Entertainment julkaisi albumin kansikuvan jo joulukuun lopussa 2010. Yhtiö laski liikkeelle myös teaser-videoita, joita voitiin esittää Korean television vuoden lopun tärkeissä televisio-ohjelmissa, kuten palkintoseremonioissa ja musiikkijuhlataltioinneissa.

Albumin julkaisu jaettiin alun perin kahteen osaan. Ensin 5. tammikuuta julkaistiin kymmenen kappaleen erikoisversio, jonka mukana oli satasivuinen valokuvakirja, kortti ja juliste, ja myöhemmin 12. tammikuuta julkaistiin standardiversio, jossa oli mukana yksi bonuskappale. Albumin erikoisversiota myytiin ensimmäisenä päivänä kello neljään mennessä yhteensä ainakin 15 000 kappaletta, mutta luku käsittää vain Internet-myynnin, ja albumi nousikin Koreassa listakärkeen.

TVXQ:n ensimmäinen virallinen paluu esiintymislavoille oli KBS-televisiokanavan musiikkiohjelmassa *Music Bank*. Yunho kertoi hetken olleen jännittävä ja tunteellinen, ja hän tunsi itsensä "jälleen aloittelijaksi". Hänen mukaansa kahdestaan esiintyminen vaati aiempaa enemmän kestävyyttä; "Changmin laulaa korkeat sävelet ja [Yunho] matalat". Japanissa yhtye esiintyi TV Asahin ohjelmassa *Music Station* ensi kerran yli vuoteen 28. tammikuuta. Single "Keep Your Head Down" julkaistiin Japanissa 26. tammikuuta 2011. TVXQ lauloi singlen molemmat kappaleet (nimikkokappale ja "Maximum") japaniksi.

"Athena"-kappaletta käytettiin samannimisen korealaisen draamasarjan tunnussävelenä. "Keep Your Head Down" valittiin vuorostaan japanilaisen Fuji TV -kanavan *Utsukushii rinjin* -draamasarjan tunnussäveleksi, ja se voitti parhaan tunnuskappaleen palkinnon. Yhtye pääsi myös GQ Japan -lehden kanteen.

18. maaliskuuta albumista julkaistiin uusi versio, johon oli lisätty R&B-tyylinen kappale "Before U Go" ja siihen liittyvä intro "Before U Go (Monologue)". Myös uusi versio oli saatavilla postikorttisarjan ja julisteen kera. Huhtikuussa TVXQ kertoi albumin markkinoinnin kestäneen odotettua pidempään, mutta yhtye oli siihen tyytyväinen. Koska markkinointi Koreassa oli päättynyt, Yunho ilmaisi haastattelussa haluavansa keskittyä promootioihin ulkomailla ja tavata vihdoin enemmän myös yhtyeen ulkomaisia faneja.

| Maa | Levy | Ajankohta | Levy-yhtiö |
| --- | --- | --- | --- |
| Etelä-Korea Korean tasavalta | Erikoisversio | 5. tammikuuta | S.M. Entertainment |
| Standardiversio | 12. tammikuuta | S.M. Entertainment |
| Uudelleenpakattu versio | 18. maaliskuuta | S.M. Entertainment |
| Japani Japani | Erikoisversio | 18. tammikuuta 2011 | S.M. Entertainment |
| Standardiversio | 20. tammikuuta 2011 | S.M. Entertainment |
| Uudelleenpakattu versio | 18. maaliskuuta 2011 | S.M. Entertainment |
| Japanille lisensoitu uudelleenpakattu versio | 4. toukokuuta 2011 | Avex Group |
| Taiwan Kiinan tasavalta | Standardiversio | 17. helmikuuta 2011 | Avex Group Taiwan |

Musiikkityyli
-------------

Musiikkinäytteet"Keep Your Head Down"Albumin nimikappale poikkesi TVXQ:n aiemmasta tyylistä särmikkyydellään. Kappaleen aloittaa 16-tahtinen kitarariffi, jonka taustalla kuuluvat voimakkaat rummut ja basso. Ääninäyte on siirtymisestä kertosäkeeseen."Before U Go"Kappale "Before U Go" on vuorostaan rauhallisempi, klassinen R&B-kappale, jossa on surullinen tunnelma.Äänitiedostojen kuunteluohjeet

Albumi yhdistelee erilaisia popmusiikin tyylejä balladeista tanssittavampaan ja särmikkäämpään musiikkiin.

Kappale "Keep Your Head Down" kertoo miehen surusta, kun hän on joutunut rakastettunsa pettämäksi. Kappaleen koreankielisessä nimessä "Wae (Keep Your Head Down)" on myös sana "miksi"; nimi viittaa siihen, että myös pettäneen osapuolen tulisi pitää varansa, sillä hänelle voi käydä samoin. Kappaleen aloittaa rämisevä kitara, johon liittyvät rummut, trumpetti ja sample TVXQ:n aiemmasta kappaleesta "Hey! Don’t Bring Me Down". Kappaleen väliosat ja sillat ovat särmikkäitä eikä se seuraa tavanomaista popkappaleen rakennetta. Yunho esittää rap-osion sen loppupuolella. "Keep Your Head Down" erosi raskaine rumpuineen ja bassoineen yhtyeen aiemmasta tyylistä. Kappaleen koreografiassa on kohta, jossa kaksikko vaikuttaa tappelevan, ja Yunho kertoi Changminin lyöneen häntä "armotta" esiintymisen aikana.

Albumilla on kaksi soolokappaletta: Yunhon laulama, "slow-jam"-tyylinen E-Triben säveltämä kappale "Honey Funny Bunny" ja Changminin esittämä, piano- ja orkesterisäesteinen menetetystä rakkaudesta kertova balladi "Confession". Tanssittavalla kappaleella "Crazy" vierailee Trax-yhtyeen Jay. Kappale "Maximum" yhdistelee vuorostaan perinteisiä korealaisia soittimia, kuten gayageum, jing (gongi) ja kkwaenggwari (pieni gongi), nykyaikaiseen popmusiikkiin.

Albumin uudelleenjulkaisulle lisätty "Before U Go" on "klassinen R&B-kappale", joka kuvaa miehen tunteita, kun hän hyvästelee rakkaimpansa ja toivoo hänen olevan onnellinen. Kappaleen ja sen sanoituksen tunnelma on surullinen, ja sen tarkoitus oli tuoda esiin Yunhon ja Changminin äänet selkeällä tavalla.

Videot
------

S.M. Entertainment julkaisi "Keep Your Head Down" -kappaleen musiikkivideon 4. tammikuuta 2011 YouTube-tilinsä kautta. Videossa TVXQ esittää kappaleen tanssiryhmän kanssa eri lavasteissa "hienon valaistuksen ja taitavan koreografian" kera. Musiikkivideon ohjasi Cheo Soo-hyun, ja siinä käytettiin matrix-kameroita ja naruja kamppailulajimaisten tanssiliikkeiden esittämistä varten. Videosta julkaistiin myös pian kaksi puhdasta tanssiversiota.

Myös "Before U Go" -kappaleesta tehtiin Cheo Soo-hyunin ohjaama musiikkivideo. Video kuvattiin Gangnamin, Incheonin ja Ilsanin lähellä viiden päivän aikana, ja siinä esiintyivät myös näyttelijät Choi Jong-yoon ja Go Ara. Myös tässä videossa käytettiin matrix-kameroita. Toimintaelokuvaa muistuttava video kertoi tiedustelupalvelun agentteina työskentelevistä neljästä ystävästä ja heidän välisestään rakkaudesta, petoksesta ja ystävyydestä. Videon keskeisin teema on Choi Jong-yoonin esittämän hahmon päätös pettää ystävänsä. Videosta julkaistiin 21. maaliskuuta myös lyhytelokuvan mittainen, elokuvalaatuinen 16 minuuttia pitkä versio. Pidemmällä videolla oli "Before U Go" -kappaleen lisäksi myös laulut "Keep Your Head Down" ja "믿기 싫은 이야기 (How Can I)". Videon musiikin sovitti ohjaaja Lee Dong-jun.

29. maaliskuuta Before U Go -kappaleesta julkaistiin kolmas, Hong Won-kin ohjaama musiikkivideo, jossa oli "seksikäs ja moderni" tanssiesitys. Toisin kuin aiemmat toiminnantäytteiset videot, uuden videon tarkoitus oli kertoa kappaleen tarina tyylikkään koreografian kautta.

Vastaanotto
-----------

Single "Keep Your Head Down" nousi julkaisupäivänään listakärkeen ja sitä myytiin 15 000 kappaletta. Kappaleen video katsottiin Youtubessa julkaisunsa jälkeen kahdessa päivässä lähes kaksi miljoonaa kertaa. Japanissa single julkaistiin 26. tammikuuta, ja se nousi ylivoimaisesti Oricon-listan ensimmäiseksi yli 133 000 myydyllä kopiolla. Toisena päivänä singleä myytiin yli 40 000 kappaletta. Japanissa RIAJ myönsi singlelle helmikuussa platinaa, kun se oli myynyt yli 250 000 kappaletta.

Keep Your Head Down -albumi johti Koreassa vuoden ensimmäisen neljänneksen myyntitilastoja yli 230 000 myydyllä kopiolla, ja uudelleen pakattu versio albumista nousi kolmanneksi noin 50 000 myydyllä kopiolla. Myös uudelleen pakattu versio nousi maaliskuussa Hanteo-listan kärkeen. Japanissa albumin koreankielinen, Japaniin lisensoitu versiokin nousi julkaisupäivänään toukokuussa Oricon-listan toiselle sijalle yli 10 000 myydyllä kopiolla. Albumi nousi listaykköseksi myös Taiwanissa.

TVXQ voitti useita palkintoja comebackinsa jälkeen, esimerkiksi SBS-televisioyhtiön *Inkigayo*-musiikkiohjelman Mutizen-palkinnon kolme kertaa peräkkäin. "Keep Your Head Down" -kappaleen live-esiintymiset ja koreografia saivat myös hyvää palautetta. Kappaleen musiikkivideokin sai positiivisen vastaanoton. Newsen.comin artikkeli kutsui videota "visuaaliseksi terminaattoriksi" ja ylisti paitsi ohjaaja Cheo Soo-hyunin työtä myös TVXQ:n esiintymistä. Bloggari Perez Hilton kehui videota blogissaan tuoden sille lisäjulkisuutta. "Keep Your Head Down" voitti MTV Korean äänestyksen S.M. Entertainment -yhtiön "kuumimmasta singlestä", ja kappale "Before U Go" tuli kolmanneksi Super Junior -yhtyeen laulun "No Other" jälkeen. TVXQ voitti myös korealaisten idolien keskuudessa järjestetyn äänestyksen "vaikuttavimmasta esityksestä" ja "hienoimmasta musiikkivideosta".

Yam-lehti antoi albumille neljä tähteä viidestä ja kirjoitti, että Changmin ja Yunho toimivat duettona yhdessä hyvin. Albumilla on lehden arvostelijan mukaan tasapainoisesti sekä nopeampia tanssittavia että hitaampia kappaleita, ja autotunea on käytetty vähän, toisin kuin k-popissa usein. Eräs Seoul Beats -verkkosivuston arvostelija puolestaan kritisoi yhtyeen markkinointia ja antoi albumille vain kaksi tähteä. Hänen mukaansa albumi on "kohtalaisen sotkuinen" ja pikemminkin "minialbumi", jonka kappaleet eivät ole haastavia laulaa, sillä ryhmän kaksi tärkeintä vokalistia erosivat yhtyeestä. Keep Your Head Down -kappaleen rakenne on vuorostaan "heikko" eikä sillä ole huippukohtaa, mutta yhtyeen koreografia on onnistunut.

Hello K-pop -sivuston arvostelija nautti albumista, ja se vei "monipuolisuudellaan [...] pois huolet Yunhon ja Changminin laulutaidoista". Japanilainen laulaja ja näyttelijä Fukuyama Masaharu ylisti TVXQ:n esiintymistä ja kehui myös "Keep Your Head Down" -kappaleen musiikkivideota. Myös kriitikko Chikada Haruo piti albumista. Hän kertoi kolumnissaan ajatelleensa yhtyeen musiikin muistuttavan japanilaisen Chemistry-duon tyyliä, sillä siinä oli jäljellä vain kaksi jäsentä, mutta yllättyi kappaleen raskaasta introsta.

Kappaleet
---------

### Erikoisversion kappaleet

1. 왜(Keep Your Head Down) – 3.59 (säv. Yu Yeong-jin / Yu Hang-jin, san. Yu Yeong-jin, sov. Yu Hang-jin)
2. 믿기 싫은 이야기(How Can I) – 3.22 (säv. Park Chang-hyeon, san. Park Chang-hyeon, sov. Park Chang-hyeon)
3. MAXIMUM – 3.40 (säv. Yu Yeong-jin, san. Yu Yeong-jin, sov. Yu Yeong-jin)
4. CRAZY – 3.17 (säv. Kim Dae-seong / Noday, san. Kim Dae-seong / Noday, sov. Kim Dae-seong / Noday)
5. Honey Funny Bunny – 3.19 (säv. E-TRIBE, san. E-TRIBE, sov. E-TRIBE)
6. RUMOR – 3.20 (säv. Outsidaz, san. Hong Ji-yu, sov. Outsidaz)
7. 고백(Confession) – 3.56 (säv. Mr. Cho / Kim Dae-seong, san. Choikang Changmin, sov. Mr. Cho / Kim Dae-seong)
8. Our game – 3.27 (säv. William Edward Simister / Tim Hawes / Obi Simbarashe Mhondera / Stuart Priddle, san. JQ, sov. William Edward Simister / Tim Hawes / Obi Simbarashe Mhondera / Stuart Priddle)
9. SHE – 3.15 (säv. Amy Power / Liz Rodrigues / Matt Tishler, san. Kenzie, sov. Kenzie)
10. 아테나(ATHENA) – 3.37 (säv. Hwang Hyeon, san. Hwang Hyeon, sov. Hwang Hyeon)

### Standardiversion lisäkappale

11. Journey (feat. Seohyun of Girls' Generation) – 3.37 (säv. Kim Dal-woo, san. Kim Dal-woo)
### Uudelleenpakatun version kappaleet

1. 이것만은 알고가-독백-Before U Go(Monologue)- – 2.22 (säv. Yu Yeong-jin / Yu Hang-jin, san. Yu Hang-jin)
2. 이것만은 알고가(Before U Go) – 4.33 (säv. Yu Yeong-jin / Yu Hang-jin, san. Yu Hang-jin)
3. 왜(Keep Your Head Down) – 3.59 (säv. Yu Yeong-jin / Yu Hang-jin, san. Yu Yeong-jin, sov. Yu Hang-jin)
4. 믿기 싫은 이야기(How Can I) – 3.22 (säv. Park Chang-hyeon, san. Park Chang-hyeon, sov. Park Chang-hyeon)
5. MAXIMUM – 3.40 (säv. Yu Yeong-jin, san. Yu Yeong-jin, sov. Yu Yeong-jin)
6. CRAZY – 3.17 (säv. Kim Dae-seong / Noday, san. Kim Dae-seong / Noday, sov. Kim Dae-seong / Noday)
7. Honey Funny Bunny – 3.19 (säv. E-TRIBE, san. E-TRIBE, sov. E-TRIBE)
8. RUMOR – 3.20 (säv. Outsidaz, san. Hong Ji-yu, sov. Outsidaz)
9. 고백(Confession) – 3.56 (säv. Mr. Cho / Kim Dae-seong, san. Choikang Changmin, sov. Mr. Cho / Kim Dae-seong)
10. Our game – 3.27 (säv. William Edward Simister / Tim Hawes / Obi Simbarashe Mhondera / Stuart Priddle, san. JQ, sov. William Edward Simister / Tim Hawes / Obi Simbarashe Mhondera / Stuart Priddle)
11. SHE – 3.15 (säv. Amy Power / Liz Rodrigues / Matt Tishler, san. Kenzie, sov. Kenzie)
12. 아테나(ATHENA) – 3.37 (säv. Hwang Hyeon, san. Hwang Hyeon, sov. Hwang Hyeon)
13. Journey (feat. Seohyun of Girls' Generation) – 3.37 (säv. Kim Dal-woo, san. Kim Dal-woo)
14. 이것만은 알고가 독백 (Before U Go - Monologue) – 2.22 (säv. Yu Yeong-jin / Yu Hang-jin, san. – (instrumental))

Lähteet
-------

1. 1 2  TVXQ releases jacket photo for "Keep Your Head Down" 10kpop.com.  Arkistoitu 19.5.2011. Viitattu 7.11.2011.
2. ↑  Boyband TVXQ has just been released new album Keep Your Head Down 10kpop.com.  Arkistoitu 10.6.2011. Viitattu 7.11.2011.
3. 1 2 3 4  TVXQ's album official review and introduction Continue TVXQ. Viitattu 9.11.2011.
4. 1 2 3  TVXQ releases full audio of "Keep Your Head Down"! allkpop. Viitattu 7.11.2011.
5. ↑  TVXQ releases tracklist to "Keep Your Head Down" AsianPopcorn. Viitattu 7.11.2011.
6. 1 2  Dong Bang Shin Ki - Keep Your Head Down (Special Version) (First Press Limited Edition) + Poster in Tube Yes Asia. Viitattu 7.11.2011.
7. ↑  TVXQ’s "Keep Your Head Down" records massive sales within a day allkpop. Viitattu 8.11.2011.
8. ↑  TVXQ reflects on first comeback stage, Yunho clarifies his thanks to message Continue TVXQ. Viitattu 9.11.2011.
9. ↑  Tohoshinki to comeback on TV Asahi's Music Station on the 28th Continue TVXQ. Viitattu 9.11.2011.
10. ↑  TVXQ to release "Why (Keep Your Head Down)" in Japan! Tokyo Hive. Viitattu 7.11.2011.
11. ↑  TVXQ Ranked Number 1 for TV Theme Song Continue TVXQ. Viitattu 8.11.2011.
12. ↑  Tohoshinki's Yunho & Changmin grace the cover of GQ Japan Continue TVXQ. Viitattu 9.11.2011.
13. ↑  Dong Bang Shin Ki - Keep Your Head Down (Repackage) (CD + Poster in Tube) YesAsia. Viitattu 7.11.2011.
14. ↑  TVXQ are satisfied with their 5th album promotion Continue TVXQ. Viitattu 8.11.2011.
15. ↑  Why:Keep Your Head Down (Special Limited Edition) （韓国盤） Amazon.co.jp. Viitattu 10.11.2011.
16. ↑  Why:Keep Your Head Down（韓国盤） Amazon.co.jp. Viitattu 10.11.2011.
17. ↑  Keep Your Head Down （リパッケージ版）(韓国盤） Amazon.co.jp. Viitattu 10.11.2011.
18. ↑  （ウェ）(Keep Your Head Down)日本ライセンス盤 [CD+DVD] Amazon.co.jp. Viitattu 10.11.2011.
19. ↑  Dong Bang Shin Ki - Keep Your Head Down (Normal Version) (Taiwan Version) Yes Asia. Viitattu 10.11.2011.
20. ↑  "Why/Keep Your Head Down" to DBSK? Seoul Beats. Viitattu 7.11.2011.
21. ↑  TVXQ Come Back Countdown 'Keep Your Head Down' Asian Pose.  Arkistoitu 27.11.2011. Viitattu 7.11.2011.
22. ↑  U-Know Yunho admits every performance I worry that I'll get hit by Changmin Continue TVXQ. Viitattu 9.11.2011.
23. ↑  TVXQ releases "Keep Your Head Down" album allkpop. Viitattu 7.11.2011.
24. ↑  Before U Go teaser released today! Continue TVXQ. Viitattu 8.11.2011.
25. ↑  TVXQ Reveals 'Keep Your Head Down' MV elosoulonline.net.  Arkistoitu 6.3.2016. Viitattu 7.11.2011.
26. ↑  TVXQ's Keep Your Head Down Dance Version Released! Hellokpop.  Arkistoitu 7.2.2011. Viitattu 7.11.2011.
27. ↑  Keep Your Head Down Dance Version B MV Continue TVXQ. Viitattu 9.11.2011.
28. ↑  Before U Go music video Continue TVXQ. Viitattu 8.11.2011.
29. ↑  The full 16 minute version MV of TXXQ's new song to release a movie-like quality Continue TVXQ. Viitattu 8.11.2011.
30. ↑  Reviews on Before U Go dance MV Continue TVXQ. Viitattu 8.11.2011.
31. ↑  TVXQ Make comeback on Music Bank with Keep Your Head Down-How Can I 10kpop.com.  Arkistoitu 17.9.2011. Viitattu 7.11.2011.
32. ↑  Tohoshinki places first on Oricon daily single chart with 133 223 copies sold Continue TVXQ. Viitattu 9.11.2011.
33. ↑  Oricon second day sales for Keep Your Head Down *continuetvxq.com*. Viitattu 9.11.2011.
34. ↑  Why (Keep Your Head Down) single awarded platinum ranking Continue TVXQ. Viitattu 9.11.2011.
35. ↑  1st Quarter Album Sales Continue TVXQ. Viitattu 8.11.2011.
36. ↑  TVXQ's repackaged album topped no. 1 on Hanteo chart in March Continue TVXQ. Viitattu 8.11.2011.
37. ↑  KYHD Japan Licensed Version Debutes at #2 on Oricon Continue TVXQ. Viitattu 8.11.2011.
38. ↑  TVXQ's new album no 1 in Taiwanese sales charts Continue TVXQ. Viitattu 9.11.2011.
39. ↑  TVXQ wins Inkigayo Mutizen award triple crown 10kpop.com.  Arkistoitu 5.4.2011. Viitattu 7.11.2011.
40. 1 2  MTV K Poll: TVXQ's Why (Keep Your Head Down) Voted SM's Hottest Single of 2010–2011 Continue TVXQ. Viitattu 8.11.2011.
41. ↑  TVXQ receives positive reviews for MV Why (Keep Your Head Down) Continue TVXQ. Viitattu 9.11.2011.
42. ↑  TVXQ Ranked No 1 for the Most Impressive Performance and Amazing Music Video Continue TVXQ. Viitattu 8.11.2011.
43. ↑  DBSK – Keep your Head Down// Yam Magazine. Viitattu 7.11.2011.
44. ↑  Album Review: "Why? (Keep Your Head Down)" Seoul Beats. Viitattu 8.11.2011.
45. ↑  Album Review: TVXQ's Album Keep Your Head Down Hellokpop.  Arkistoitu 28.4.2011. Viitattu 7.11.2011.
46. ↑  Japan's esteemed star Fukuyama Masaharu and critic Chikada Haruo Praise TVXQ Continue TVXQ. Viitattu 9.11.2011.

Aiheesta muualla
----------------

* Yhtyeen virallinen kotisivu (Arkistoitu – Internet Archive)
* TVXQ says even past songs will sound like diss – haastattelu (englanniksi)